En bøde på 80.000 kroner er på vej til Kolding Musikskole, fordi skolen i et år og otte måneder ansatte den australske stjerne-oboist Rachel Bullen til at undervise en talentfuld elev i en time om ugen.

Bøden er en af flere alvorlige konsekvenser, som har ramt den australske, internationalt anerkendte kammermusiker, der i seks år var ansat ved Esbjerg Ensemble.

Selv er Rachel Bullen nemlig blevet idømt en bøde på i alt 33.000 kroner for at spille med andre end Esbjerg Ensemble, og i september fortalte hun JydskeVestkysten, at hun forlader landet, fordi hun ikke længere føler sig velkommen i Danmark.

Det er Styrelsen for Arbejdsmarked og Rekruttering, der har opdaget og politianmeldt, at Rachel Bullen har spillet obo i andre orkestre og undervist på Kolding Kommunes musikskole uden at have specifik arbejdstilladelse til det. Hendes arbejdstilladelse gælder udelukkende Esbjerg Ensemble, som henter sin driftsstøtte fra Statens Kunstråd og Esbjerg Kommune.

Et scoop

Lederen af den kommunale Kolding Musikskole, Jens Bloch, fortæller, at hans skole og Esbjerg Ensemble er gode samarbejdspartnere.

- Så da vi stod med den udfordring, at vi skulle skaffe undervisning til en obo-elev på højt niveau, var det naturligt at kigge til Esbjerg. Rachel Bullen var et scoop for os også på pædagogisk plan, siger Jens Bloch, der ikke havde drømt om, at der kunne være problemer i at ansætte en statsmusiker.

- Det havde ingen, tror jeg, siger han.

Koldings borgmester, Jørn Pedersen (V), tager nu sagen op i sit parti for at få ændret reglerne.

- Jeg er pikeret over det her, siger han.